Paraku oli ühing sunnitud nii mõnegi osaleja kinnitusel kokkusaamisele tulnud ja ilmselgelt sõjakalt meelestatud EKRE ehk Eesti Konservatiivse Rahvaerakonna liikmete ja pooldajate tõttu selle ära jätma ja viima üle mujale.

Kokkusaamisest oli juba enne selle toimumist huvitatud kohalik EKRE Pärnumaa ringkonna juht Helle Kullerkupp rääkis toimetusele, et neil on plaanis kuulata, mida noortele räägitakse, seda analüüsida ja esitada asjakohaseid küsimusi.

Eile õhtul kogunes Nooruse majja kuulajaid umbes pea paarkümmend, neist pool EKREga seotud inimesed. Ajakirjanikke üritusele ei lubatud.

Kullerkupu jutu järgi püüti neile selgeks teha, et nad ei ole sellele üritusele oodatud. “Puhtisiklikult, ema ja vanaemana, tahtsin teada, mida siis koolinoortele räägitakse,” selgitas ta. “Ja meedikuna ei saa aru, kas seda haridust on noortele ikka vaja.”

Koosolekust osa võtnud inimese jutu järgi polnud selle algus sugugi viisakas ja saalist kõlas mahlakaid väljendeid, mis halvustasid seksuaalvähemusi.

Samuti üritusel osalenud noormees kirjeldas toimetuse palvel oma muljeid.

“Läksin kohtumisõhtule, et viia ennast kurssi ühingu tegevusega. Alguses vaatasin, et oi, kui tore, inimesi liigub Nooruse majja omajagu, ja hetkeks uskusin, et Pärnus leidub vanemaidki inimesi, kes kuuluvad sellesse kogukonda, kuna ei tulnud selle pealegi, et Pärnus on praegu LGBT-liikumine kõva rünnaku all,” rääkis ta.

Noormehe jutu järgi oli olukord juba enne konfliktne: nimelt tahtis sellest osa võtta üle kümne inimese, kes ilmselgelt ei tulnud sinna heade kavatsustega. “Esialgu ei tahtnud korraldajad neid ruumigi lasta, ent natukese aja pärast siiski lubasid. Vanaprouad olid tõepoolest väga sõjakad. Soov õhtust osa võtta oli suisa niivõrd suur, et üks neist valetas korraldajatele, et „ma olen ka pede“, et miks ei lubata tal ruumi siseneda,” kõneles üritusel osalenu.

“Kui prouad saali said, olid nad kõike muud kui sõbralikud: kogu ruum oli neid hoobilt täis. Nad nõudsid teavet, mida nende lastele õpetatakse, ja ajuti paistis, et nad usuvad, et selsamal koosolekul hakatakse tegema soovahetusoperatsioone,” kirjeldas noormees. Ta märkis, et arvatavasti ei käi prouade lapsed ammu enam kooliteed. “Kõige toredam oli hetk, kui üks kuri vanatädi tõstis häält ja ütles, et nemad ei ründa, mispeale üks kohalolnutest ütles tabavalt, et kui ta enne ei kartnud, siis nüüd hakkas temagi seda seltskonda kartma,” vahendas noormees õhtu meeleolu.

Pärnu Nooruse majas toimunud LGBT-ühingu kokkusaamisest osavõtjatest pea pool oli sõjakalt meelestatud. FOTO: Urmas Luik

Kuigi noormehe sõnutsi eristus sõjakas seltskond selgelt heade kavatsustega tulnutest, otsustasid korraldajad ürituse mujale viia. “Kuna korraldajad tundsid end ohustatuna, kutsusid nad tädidele politsei,” sõnas noormees.